Тымур Муцураеў

**Тыму́р Муцура́еў** (, ) — чачэнскі сьпявак часоў Першай і Другой чачэнскай войнаў, удзельнічаў у вайне на баку войска Ічкерыі.

## Біяграфія
Нарадзіўся ў 1976 годзе ў горадзе Грозны, тагачасная Чачэна-Інгуская АССР? РСФСР. Радавое сяло — Новыя Атагі. Выпускнік сярэдняе школы №30, зь дзяцінства займаўся спортам. У 1991 годзе стаў чэмпіёнам рэспублікі па каратэ.

З 1994 году браў удзел у Першай чачэнскай вайне на баку чачэнскіх сэпаратыстаў у фармаваньнях г.зв. Цэнтральнага фронту Чачэнскай Рэспублікі Ічкерыя. Быў паранены ў сяле Сержань-Юрт.

У наступных пэрыядах свайго жыцьця стаў аўтарам і выканаўцам песень на тэматыку чачэнскага сэпаратызму й ісламу. Абсалютная большасьць ягонае творчасьці выкананая на расейскай мове, што спрычынілася да папулярнасьці аўтара сярод жыхароў краінаў колішняга СССР. Пазьней хаваўся ад расейскага правасудзьдзя ў Азэрбайджане (Баку), а 15 траўня 2008 году паводле паведамленьняў некаторых крыніцаў вярнуўся ў Чачэнію і сустракаўся з прэзыдэнтам рэспублікі Рамзанам Кадыравым. Тым ня менш, гэтае ж агенцтва абвергнула дадзеную інфармацыю. У траўні — чэрвені гэтага ж году Муцураеў запісаў два аўдыёзапісы на чачэнскай мове, у якіх пацьвердзіў, што сустракаўся з Рамзанам Кадыравым. У жніўні выйшаў падобны відэазварот.

## Творчасьць
Асноўная тэматыка творчасьці — рэлігійная й патрыятычная, у песьнях апяваецца тэма ісламу й сэпаратысцкіх фармаваньняў часоў Першай і Другой чачэнскай кампаніяў. Апрача таго, у творчасьці прысутнічаюць песьні на тэму каханьня, песьні на вершы Аслана Ярычава й развагі наконт гістарычнага лёсу чачэнцаў і народаў Каўказу наогул. Некаторыя зь песень Муцураева прызнаныя экстрэмісцкімі паводле сьпісу ўрадовых службаў Расеі. У вялікай ступені гэта тлумачыцца наяўнасьцю творчасьці на вершы Ярычава, паколькі тэксты самога Муцураева апавядаюць толькі пра нацыяналізм. Муцураеў зьяўляецца першым расейскім выканаўцам, творчасьць якога ёсьць забароненай у краіне, аднак ён у некаторай ступені мае папулярнасьць у тым ліку і ў прадстаўнікоў расейскіх войскаў. Амаль усе песьні Муцураева выкананыя на расейскай мове.

Першай вядомай песьняй Муцураева стала кампазыцыя *Иерусалим* (), распаўсюджаная ў часы Грозьненскай кампаніі 1999—2000 гадоў. Некаторыя з чачэнцаў лічылі немэтазгодным выкананьне твораў на падобную тэматыку падчас вайны ў Чачэніі, але сьпявак зазначаў, што апрача нацыяналістычных поглядаў ён таксама падзяляе погляды вайны зь нявернымі (г. зн. праваслаўнымі-расейцамі) пад сьцягам ісламу. Расейскія дэсантнікі выказваліся ў адказ на песьню, што «гітары ня возьмуць Ерусалім». Іншыя песьні апяваюць прагу чачэнцаў да волі, але сам аўтар лічыць, што мірныя перамовы паспрыялі канцу Другой Чачэнскай кампаніі.

### Альбомы
* *Добро пожаловать в Ад* («Сардэчна запрашаем у пекла», 1995);
* *Чечня в огне* («Чачэнія ў агні», 1996)
* *Гелаевский спецназ* («Гелаеўскі спэцназ», 1996);
* *Рай под тенью сабель* («Рай пад ценем шабляў», 1997);
* *Иерусалим* («Ерусалім», 1998);
* *Ты мусульманин* («Ты мусульманін», 1998);
* *Великий Джихад* («Вялікі Джыгад», 1999);
* *12 тысяч Моджахедов* («12 тысячаў маджагедаў», 2000);
* *ИншаАллах, сады нас ждут* («ІншаАлаг, сады нас чакаюць», 2001);
* Песьні, што не ўвайшлі ў альбомы

У рамках альбому *Рай под тенью сабель* запісаная песьня *Даймохк* («Радзіма») — адзіная песьня аўтара на чачэнскай мове.

## Крыніцы

Катэгорыя:Чачэнія
Катэгорыя:Расейскія сьпевакі і сьпявачкі
Катэгорыя:Удзельнікі Першай чачэнскай вайны